Nege ontsnap uit selle by polisiestasieArgieffoto Nege gevangenes het Woensdag uit die selle van die polisiestasie in Stellenbosch ontsnap. Kapt. FC van Wyk, woordvoerder van die polisie, het bevestig die ontsnapping het tussen 14:15 en 14:45 gebeur. Hy het nie uitgebrei oor hoe die gevangenes dit reggekry het om te ontsnap nie. Volgens Van Wyk het die gevangenes almal vroeër in die hof verskyn op verskillende aanklagte van gewapende roof, verkragting, diefstal en roof. “Die SAPD se opsporingspan is ontplooi om na die ontsnaptes te soek, maar geen van die verdagtes is tot dusver weer in hegtenis geneem nie,” het Van Wyk gesê. ŉ Saak van ontsnapping uit wettige aanhouding is aanhangig gemaak. Enigiemand met inligting oor waar die verdagtes is, word versoek om Crime Stop op 08600 10111 te bel.